《剪湘云 兰舟居士写湘夫人于扇，雾鬓风鬟，飘飘有凌云之意，为填此解》
清代·王倩

螺髻堆烟，鮹衣剪雾。问踏浪呼龙，几度来去。木落天空秋渺渺，极目佳人何许。

讶西风、寒到洞庭波，犹弄珠延伫。惆怅岸芷汀兰，寄愁无处。

只月姊封姨，相伴容与。犀佩玲珑蛟带缓，约住巫云缕缕。

颤芙蓉、仿佛降湘君，又神灵飘雨。

作者简介：浙江钱塘人，字琬红，晚号秋士。叶恕妻。能诗。卒年六十六。有《小嫏嬛吟稿》。